Aramón Panticosa

Aramón Panticosa ye una estación d'esquí d'o grupo Aramón situata en o municipio de Pandicosa, en o Pireneu Aragonés (Aragón). Tamién ye conoixita como Panticosa - Los Lagos (Pandicosa - Os Ibons en aragonés) por os ibons de Sabocos y Asnos, situatos en a estación. Bellas pistas d'ista estación son situatas en a val de Sabocos a 2220 metros, a zona de mas altaria d'a estación.

 Historia 
A estación d'esquí prencipia a funcionar en l'anyo 1970, encara que ya s'heban feito estudios previos a o prochecto dende os anyos 60. En ista anyada se creya ya a primera d'as remontaderas que encara hue existe, a telecadiera Santa Cruz que puya dende o mesmo lugar de Pandicosa dica la cota 1500. S'instaloron tamién a telecadiera Petrosos, mas tardis sustituyita, que va dende a cota 1500 dica os 2000m d'altaria y o telesquí Fobas I, que hue ha estato sustituyito por una siella biplaza.

O siguient anyo se remató de construyir tamién o restaurant d'a cafetería situata en a cota 1500 y anyos mas tardi o telesquí Fobas II.

A la fin d'os anyos 70, cuan heba una epoca de crisi y sequero, a estación de esquí de Formigal mercó Panticosa. S'instaló por ixas envueltas o telesquí Mandilar. Mientres os anyos 80 a nieu estió escasa y a crisi economica s'acentugó dica primerías d'os 90 cuan plegoron os primers canyons de nieu, d'os cuals hue bi'n ha mas de 100.

En 1992 a chestión d'a estación pasó a mans de Ibercaja y o Gubierno d'Aragón y en 1996 se fació a mayor enamplación d'a estación por a val de Sabocos, construyendo-se as telecadieras Sabocos y Petrosos de 4 plazas, a telecadiera Javier Escartín de dos plazas y o telesquí O'fonil. En as siguients temporadas s'instalarían a telecadiera Corona de Aragón y o telesquí Quebrantahuesos. Ya en l'anyo 1999 ye construyita a telegabina de 8 plazas que sustituyiría a l'antiga telecadiera Santa Cruz y que puyaría dende o lugar, a 1150 m, dica os 1900 m d'altaria. Tamién se construye un edificio con servicios como restaurant y cafeteria en a cota 1900.

En 2001 Panticosa dentra en o grupo Aramón chunto con atras estacions d'Aragón con as cuals comparte forfait. Dende l'inte tamién se modernizan instalacions como os canyons de nieu u o sistema de formait mans libres.

 Servicios 
Ofreixe toz os servicios d'una estación d'esquí como remontaderas, enfermería, escuela d'esquí, logadura de material, restaurants, etc.

 Vinclos externos 
 Pachina d'a estación d'esquí
 Lista d'estacions d'Infoaventura
 Lista d'estacions de Todonieve

Panticosa